### NN 120/2018 (31.12.2018.), Odluka o gradskim porezima Grada Svete Nedelje

Grad Sveta Nedelja

2430

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17), članka 20. i članka 42. Zakona o lokalnim porezima (»Narodne novine«, 115/16), te članka 31. Statuta Grada Svete Nedelje (Glasnik Grada Svete Nedelje broj 09/09, 10/11, 02/13, 03/13 – pročišćeni tekst, 03/18), Gradsko vijeće Grada Svete Nedelje na svojoj 19. sjednici održanoj 20. prosinca 2018. godine, donosi

ODLUKU

O GRADSKIM POREZIMA
 GRADA SVETE NEDELJE

I. OPĆE ODREDBE

Članak 1.

Ovom Odlukom utvrđuju se vrste lokalnih poreza koji pripadaju Gradu Svetoj Nedelji, obveznici plaćanja, porezna osnovica, stope i visina poreza te način obračuna i plaćanja poreza.

Članak 2.

Porezi Grada Svete Nedelje su:

1. porez na kuće za odmor,

2. porez na korištenje javnih površina.

1. Porez na kuće za odmor

Članak 3.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Grada Svete Nedelje.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Porez na kuće za odmor plaća se godišnje u iznosu od 10,00 kuna/m2 korisne površine kuće za odmor na cijelom području Grada.

Porez na kuće za odmor ne plaća se na kuće za odmor koje se ne mogu koristiti. Kućom za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti. Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice te na odmarališta u vlasništvu Grada Svete Nedelje koja služe za smještaj djece u dobi do 15 godina starosti.

Obveznik poreza na kuće za odmor dužan je Upravnom odjelu za financije, računovodstvo i javne prihode dostaviti podatke o kućama za odmor koji se odnose na mjesto gdje se nalaze ti objekti, korisnu površinu, kao i podatke o poreznom obvezniku te druge podatke, najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku 15 (petnaest) dana od dana dostave rješenja o utvrđivanju tog poreza.

Porez na kuće za odmor prihod je Proračuna Grada.

2. Porez na korištenje javnih površina

Članak 4.

Porez na korištenje javnih površina plaćaju pravne i fizičke osobe koje koriste javne površine na području Grada Svete Nedelje.

Obveznik poreza na korištenje javnih površina iz prethodnog stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera za obavljanje svoje poduzetničke djelatnosti.

Pod javnom površinom u smislu stavka 1. ovog članka smatraju se zemljišta unutar građevinskog područja koja su u skladu s prostornim planom namijenjena općoj uporabi kao: javno prometne površine, javne zelene površine, pješačke staze, pješačke zone, trgovi, parkovi te ostale javne površine.

Članak 5.

Visina poreza na korištenje javnih površina utvrđuje se kako slijedi:

1. Za korištenje javne površine koja se koristi cijele godine ili sezonski (najmanje 3 mjeseca u godini) plaća se 20,00 kuna po metru kvadratnom mjesečno.

2. Za privremeno ili povremeno korištenje javne površine plaća se 5,00 kuna po metru kvadratnom korištene površine dnevno.

Članak 6.

Pravne i fizičke osobe koja namjeravaju koristiti javne površine dužne su o tome, a najkasnije 7 dana prije korištenja, pisano obavijestiti nadležan Upravni odjel radi izdavanja odobrenja za postavljanje objekta ili naprave.

Članak 7.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije i slučajevi koji su u interesu promocije Grada Svete Nedelje, kao i iznimno aktivnosti usmjerene na pomoć poljoprivrednicima s područja grada i poljoprivrednicima iz drugih jedinica lokalne i područne samouprave, uz prethodno odobrenje gradonačelnika.

Članak 8.

Porez na korištenje javnih površina plaća se u roku 15 dana od dana dostave Rješenja o utvrđivanju tog poreza.

Porez na korištenje javnih površina prihod je Proračuna Grada.

II. NADLEŽNOST I PRIMJENA PROPISA

Članak 9.

Upravni odjel za financije, računovodstvo i javne prihode samostalno će obavljati poslove utvrđivanja, evidentiranja, nadzora, naplate i ovrhe radi naplate poreza na kuće za odmor i poreza na korištenja javnih površina.

Članak 10.

Porezni obveznik dužan Upravnom odjelu za financije, računovodstvo i javne prihode dostaviti dokaz o svakoj promjeni koja utječe na utvrđivanje porezne obveze iz članka 1. ove Odluke u roku od 15 dana od nastale promjene.

Članak 11.

Za utvrđivanje poreza, naplatu, žalbe obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

III. PRIJELAZNE I ZAVRŠNE ODREDBE

Članak 12.

Danom stupanja na snagu ove Odluke prestaje važiti Odluka o Gradskim porezima Grada Svete Nedelje (»Narodne novine«, broj 04/17, 12/17) i Glasnik Grada Svete Nedelje 4/17, 12/17).

Članak 13.

Svi postupci utvrđivanja poreza na tvrtku ili naziv započeti do dana stupanja na snagu novog Zakona završit će se prema odredbama Zakona o financiranju jedinica lokalne i područne (regionalne) samouprave (»Narodne novine«, 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12, 147/14, 100/15).

Članak 14.

Ova Odluka stupa na snagu osmog dana od dana objave u Glasniku Grada Svete Nedelje, osim odredbi o prirezu poreza na dohodak koje stupaju na snagu prvog dana u mjesecu nakon objave u »Narodnim novinama«.

Članak 15.

Ova Odluka objavit će se u »Narodnim novinama« i Glasniku Grada Svete Nedelje.

Klasa: 021-05/18-01/13
 Urbroj: 238-12-03/1-18-10
 Sveta Nedjelja, 20. prosinca 2018.

Predsjednik
 Gradskog vijeća
 Matej Vrdoljak, struc. spec. ing. techn. inf., v. r.